b'\n_START_ARTICLE_\nMinljivost\n_START_SECTION_\nMinljivost\n_START_PARAGRAPH_\nMinljivost ali anicco budisti razumejo kot eno izmed treh znamenj obstoja: anicca (minljivost), dukkha (nezadovoljstvo, trpljenje) in anatta (ne-jaz). Za budiste imajo vse stvari v vesolju zna\xc4\x8dilnosti teh treh znamenj obstoja._NEWLINE_V skladu z doktrino o minljivosti \xc4\x8dlove\xc5\xa1ko \xc5\xbeivljenje utele\xc5\xa1a to nenehno spreminjanje v procesu staranja, ciklu rojstva in ponovnega rojstva (samsara) in v izku\xc5\xa1nji izgube. To je zna\xc4\x8dilnost vseh bitij in njihovih okolij, vklju\xc4\x8dno z devami (umrljivimi bogovi). Buda je u\xc4\x8dil, da so pogojeni pojavi minljivi, zato navezanost nanje postane vzrok za bodo\xc4\x8de trpljenje._NEWLINE_Pogojenim pojavom lahko re\xc4\x8demo tudi sestavljeni, zgrajeni ali izmi\xc5\xa1ljeni pojavi. To je nasprotje nepogojeni, nesestavljeni in neizmi\xc5\xa1ljeni nirvani, resni\xc4\x8dnosti, ki ne pozna spremembe, propada ali smrti._NEWLINE_Minljivost je tesno povezana z doktrino anatte, v kateri stvari nimajo stalne narave, esence ali jaza. Na primer, ker so vsi pojavi minljivi in v nenehnem stanju spreminjanja, jih mahajana budizem dojema kot prazne (\xc5\x9b\xc5\xabnyat\xc4\x81) notranjega jaza.\n_START_SECTION_\nMeditacija\n_START_PARAGRAPH_\nEna izmed metod, ki jo budisti uporabljajo za gojenje zavedanja prave narave resni\xc4\x8dnosti, je vipassan\xc4\x81 meditacija. Vadba vipassane vklju\xc4\x8duje razvijanje zvi\xc5\xa1anega stanja zavedanja, kjer je posameznik sposoben jasno razumeti pravo naravo resni\xc4\x8dnosti. \xc2\xbbPrava narava\xc2\xab\xc2\xa0se tukaj nana\xc5\xa1a na razumevanje treh znamenj obstoja \xe2\x80\x93 prave narave minljivosti, prave narave nezadovoljstva ali trpljenja in prave narave nestvarnosti ali ne-jaza oziroma du\xc5\xa1e. Kontemplacija o minljivosti (anicca-nupassan\xc4\x81) pomeni opazovati vznikanje in minevanje pogojenih pojavov ter hkrati opazovati njihove individualne zna\xc4\x8dilnosti. Po Visuddhimaggi bi morali razumeti tri aspekte te kontemplacije: minljivost (anicca), zna\xc4\x8dilnosti minljivosti (anicca-lakkhan\xc4\x81) in kontemplacijo o minljivosti (anicca-nupassan\xc4\x81). Komentarji pravijo, da bi morali vedeti tri stvari o kontemplaciji o minljivosti: kaj je minljivost ali kaj je tisto, \xc4\x8demur pravimo, da je minljivo (anicca)? Kaj so znamenja minljivosti ali kaj bi morali vedeti o zna\xc4\x8dilnostih ali znamenjih minljivosti (anicca-lakkhan\xc4\x81)? Kaj je ve\xc4\x8dkratno videnje minljivosti (annic\xc4\x81nu-passan\xc4\x81)?'